Kännukuke raamatukogu

Kännukuke raamatukogu on Tallinna Keskraamatukogu haruraamatukogu, mis asub Tallinnas Mustamäe linnaosas aadressil E. Vilde tee 72. Tegemist on ühega kolmest Mustamäe linnaosas paiknevast raamatukogust.

Teenindus toimub kahel korrusel: esimesel korrusel asub eestikeelne kirjandus, teisel korrusel venekeelne kirjandus ja 14 töökohaga arvutisaal lugejatele. Lisaks on võimalik kasutada lauaskannerit, teha nii must-valgeid kui ka värvilisi väljatrükke. Mõlemal korrusel teenindatakse nii lapsi kui ka täiskasvanud lugejaid. 

Kännukuke raamatukogu on Keskraamatukogu suurim harukogu ning ainus harukogu, mis on ümbritsetud suure aiaga.

Raamatukogu eesmärgiks on tagada piirkonna elanikele vaba juurdepääs informatsioonile, teadmistele ja kultuurile. Raamatukogu teeninduspiirkonnas elab 2014. aasta seisuga 23 077 inimest. 

Tallinna Keskraamatukogu osakondades ja haruraamatukogudes kehtib ühtne lugejakaart.

Ajalugu 
Kännukuke raamatukogu asutati endise Mustamäe II Raamatukogu ja Mustamäe Lasteraamatukogu ühinemisel. Raamatukogu avati 2003. aasta augustis Vilde teel kunagises lasteaia hoones. Enne raamatukogu avamist sisestati Mustamäe II Raamatukogu ja Mustamäe Lasteraamatukogu fondi kuuluvad teavikud raamatukoguprogrammi INNOPAC, asendamaks vananenud kaartkatalooge.

Uue raamatukogu esimeseks juhatajaks sai Shvea Sogenbits (2002-2004). 2005. aastal sai Kännukuke raamatukogu juhatajaks Reet Ojasoo (2005-2011), kes oli enne raamatukogude ühendamist töötanud Mustamäe Lasteraamatukogu raamatukoguhoidjana.

Mustamäe II Raamatukogu 
Endine Mustamäe II Raamatukogu asutati 1947. aastal Kohaliku Tööstuse ja Kommunaalelukondlike Ettevõtete Tööliste Ametühingu Vabariikliku Komitee Tallinna Klubi Raamatukogu nime all.

1969. aastal liideti raamatukogu Kultuuriministeeriumi süsteemi ning 1970. aastal alustas tööd Mustamäe II Raamatukogu. Sellega sai raamatukogust Maksim Gorki nimelise Tallinna Keskraamatukogu haruraamatukogu. Raamatukogu sai enda valdusesse ruumid Sõpruse pst. 219, kus töötati 1985. aastani. Tegemist oli teise Mustamäele asutatud raamatukoguga peale 1964. aastal Nõmmelt Mustamäele kolinud Mustamäe I Raamatukogu, mis tänapäeval kannab Männi Raamatukogu nime.

1974. aastal algas Keskraamatukogu üleminek tsentraliseeritud raamatukogusüsteemile, mille käigus Mustamäe II Raamatukogu nimetati ümber Mustamäe II Haruraamatukoguks. 1985. aastal koliti raamatukogu ümber E. Vilde teele endistesse Mustamäe Lasteraamatukogu ruumidesse. 1993. aastast kandis raamatukogu taas Mustamäe II Raamatukogu nime. Raamatukogu suleti 2002. aastal.

Mustamäe Lasteraamatukogu 
Endine Mustamäe Lasteraamatukogu alustas tööd 1971. aastal. Kuni 1976. aastani oli raamatukogu juhatajaks Milvi Mägi, kes lõi raamatukogu kataloogide süsteemi.

1977. aastal sai raamatukogu koridorist alguse tulekahju, mille tagajärjel raamatukogu kaheks aastaks suleti. 1979. aastal uuesti avatud raamatukogu juhatajaks oli saanud Mall Makk, kes pidas seda ametit 2000. aastani. 1985. aastal liideti lasteraamatukoguga Mustamäe II Raamatukogu lastefond ning raamatukogu koliti uutesse ruumidesse Sõpruse puiesteel, kus varem oli asunud Mustamäe II Raamatukogu. Uued ruumid võimaldasid moodustada kaks vanusest lähtuvat laenuosakonda. Raamatukogu suleti 2002. aastal.

Raamatukogu põhiteenused 
Raamatute ja ajakirjade kojulaenutus.

Kohapeal värskete ajalehtede, ajakirjade lugemise ja teatmeteoste kasutamise võimalus.

Arvuti ja interneti kasutamise, printimise ja skaneerimise võimalus.

Informatsiooni otsing ja nõustamine.

Viited

Välislingid
 Kännukuke raamatukogu Tallinna Keskraamatukogu kodulehel

Tallinna Keskraamatukogu haruraamatukogud